《呈刘通判》
宋代·赵蕃

自昔旰江妙人物，未容修水擅玙璠。
狱平冤滞繇仁勇，众息讙哗赖德言。
谓继更生校中秘，却追子骥问桃源。
神仙天上多官府，盍乡蓬莱堑弭辕。
阴伏阳升直泰辰，当年犹想降庚寅。
泰山北斗人皆仰，和气春风德有邻。
会即吹嘘九天上，岂徒风月五溪滨。
不惟相国同年契，更有齐年相国人。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。